google/wiki40b huggingface dataset:
Ski-VM 2007 – 30 kilometer klassisk kvinner

Kvinnenes 30 km fri teknikk i fellesstart under Ski-VM 2007 ble avholdt den 3. mars 2007 i Sapporo.
Cruiser Tank Mk III

Teknisk

Cruiser Tank Mk III hadde et tårn som var mer eller mindre identisk med tårnet til Cruiser Tank Mk I og som rommet både hovedbestykningen som besto av en 2 punds kanon og annenbestykningen, en Vickers 7,7 mm mitraljøse, montert koaksialt med hovedbestykningen. Skroget var basert på de samme prototypene til amerikaneren J. Walter Christie som Sovjetunionen hadde basert sin BT-serie på, men var forstørret for å tilpasses de britiske tårnene.
Sami Music Awards

Sami Music Awards er en musikkprisutdeling for samiske artister. Prisen ble etablert i 2016 og deles ut i forbindelse med Sami Music Week som arrangeres årlig i Alta i Finnmark.
Drilus flavescens

Utseende

Drilus flavescens er en omtrent 10 mm lang bille. Kjønnene svært ulike.
Hannene er avlange biller, mørke, nær svarte, med rustrøde dekkvinger. Dekkvingene er nokså myke og spriker gjerne noe i den bakerste halvdelen. De har fin punktur i overflatener dekket av fine, utstående hår. Beina er korte og kraftige, med mørke lår (femur), føtter (tarsi) og legger (tibia) er lysere. Alle føtter har fem ledd. Hodet er kort, men synlig, sett ovenfra (det vil si, det dekkes ikke av brystskjoldet). Pannen er nokså flat. Fasettøyne er små og utstående. Antennene er lange, sagtakkede med 10-11 ledd, de er festet under pannen like ved fasettøynene. Brystskjoldet (pronotum) er mer eller mindre firkantet med tydelig avsatte sidekanter.
Hunnene er noe tykke, larveaktige, med korte bein og korte, trådformede antenner. Det er ikke noe tydelig skille mellom bryst- og bakkroppsledd bortsett fra at de førstnevnte har bein. Vinger mangler helt. Denne typen hunner blir kalt larviforme hunner og finnes hos flere av familiene i gruppen Cantharoidea.

Levevis

Larvene er predatore (rovdyr) som lever av den skallbærende landlungesnegler. De dreper sneglen med et giftig bitt, skiller ut fordøyelsesenzymer og suger så i seg den delvis oppløste sneglen. De kan bore seg gjennom sneglehuset om det trengs.
Larvene forpupper seg i det tomme sneglehuset. Voksne hanner kan finnes på blomster eller i vegetasjonen. Hunnene beveger seg lite og finnes vanligvis på bakken, under steiner eller i tomme sneglehus. Hunner er sjeldne å observere som utvokste (imago), trolig fordi de er vingeløse og kanskje ikke forlater sneglehuset. Trolig bruker hunnen feromoner til å lokke til seg de aktive hannene. Hanner er vanligere å se og kan finnes på blomster.
Unachlorus

Utseende

Nokså små, avlange, metallisk grønne trebukker. Antennene er tynne, betydelig lengre enn kroppen. Pronotum er bredt tønneformet. Dekkvingene er jevnbrede. Beina er svarte, lange, lårene nokså slanke.

Utbredelse

Artene er utbredt i Brasil.
Dissipativt system

Et dissipativt system er et termodynamisk åpent system som opererer utenfor, og ofte langt unna, termodynamisk likevekt i et miljø som det utveksler energi og materie med.
En dissipativ struktur er et dissipativt system som har et dynamisk regime som i noen forstand er i en reproduserbar stabil tilstand. Denne reproduserbare stabile tilstanden kan oppnås gjennom systemets naturlige evolusjon, eller ved menneskelig påvirkning, eller gjennom en kombinasjon av disse to. En disippativ struktur er altså i sin natur ustabilt, men kan opprettholdes over tid ved at det tilføres en form for energi som systemet kan nyttiggjøre seg ved å forbruke.
Crocozona

Utseende

Små (vingespenn ca. 30 millimeter), mørkfargede sommerfugler. Oversiden er mørkbrun til svart med et oransje tverrbånd, i alle fall på forvingen og et tynt, metallisk bånd langs ytterkanten. Det oransje båndet kan også være kantet med metalliske skjell.

Levevis

Disse sommerfuglene lever i tropisk og subtropisk skog, blant annet tropisk regnskog og tåkeskog, ofte ca. 1500 meter over havet.
Ellers er svært lite kjent om biologien deres.

Utbredelse

Slekten er utbredt i Sør-Amerika.
Grimstad avholdslag

Grimstad avholdslag var en avholdsforening etablert i 1875 i Grimstad kommune, under navnet Grimstad Totalavholdsforening. Ved stiftelsesmøte i 1875 tegnet 17 personer seg som medlemmer, men medlemsmassen vokste og til tider var den opp mot 200. Foreningen er tilknyttet Det Norske Totalavholdsselskap.

Avholdsforeninger i Grimstad

De første avholdsforeningene i Norge dukket opp på 1830-tallet. I Grimstad ble den første, Grimstad Avholdsforening opprettet i 1841. Flere av medlemmene tilhørte borgerskapet i byen og i 1846 ble jurist og skipsreder Morten Smith Petersen foreningens formann. I 1851 og 1852 skal foreningen ha hatt sitt høyeste medlemstall, da 48 medlemmer var registrert.

Forbudstid

I perioden 1919-1927 var det forbud mot salg av brennevin i Norge. Som mange andre avholdslag, var også Grimstad avholdslag svært aktiv i forbindelse med folkeavstemningen vedrørende brennevinssalget i 1926.

Arkivet

Arkivet etter Grimstad avholdslag er i dag oppbevart på KUBEN i Arendal og strekker seg fra oppstarten i 1875 og frem til 1996. I tillegg til diverse trykksaker inneholder arkivet møtebøker, kopibøker, medlemsprotokoller, regnskap og avisutklipp.
Nordnes skole

Historie

Siden 1849 har det vært skole på Nordnes. Først i Strandgaten, deretter på Tollbodallmenningen. Med den store befolkningsveksten i Bergen på slutten av 1800-tallet var det behov for en ny skolebygning. Fra det første forslaget om ny skole ble framlagt til byggingen startet tok det drøyt 25 år. Da skolen åpnet i 1903 (arkitekt Th. Bjørnstad), var det med 1800 elever fordelt på 54 klasser. Det høye elevtallet førte til at undervisningen foregikk både formiddag og ettermiddag.
Under den andre verdenskrig ble skolen, som flere andre skoler, tatt i bruk av tyskerne til andre formål. Dette førte til at elever og lærere måtte forflytte seg mellom Nygård, Dragefjellet og Christi Krybbe skole. Undervisningen ble innskrenket og det ble holdt skole til langt utover ettermiddagen. På grunn av skolens utsatte beliggenhet ble svært mange av barna sendt på landet. I skoleåret 1939/1940 hadde Nordnes skole 858 elever, mens det i det siste krigsåret bare var 145 elever igjen. På grunn av tyskernes ommøbleringer og ødeleggelser av inventar og bygg kunne man først fra høsten 1947 igjen gjennomføre all undervisning ved skolen.
I 1964 ble en del av Nordnes skole bygget om til avdeling for barn med hjerneskader. Ved oppstarten var det 16 barn ved Undervisningssenteret. Barna undervises i små grupper hvor behovet for hensiktsmessige rom er stort. Det har da også vært gjennomført ombygging og utvidelse av Undervisningssenteret.

Arkiv

Arkivet etter Nordnes skole (BBA-0318) og Undervisningssenteret for barn med hjerneskader (BBA-1201) oppbevares ved Bergen Byarkiv.
Sandvolleyball under Asialekene 1998

Sandvolleyball under Asialekene 1998. Sandvolleyball var en av flere sporter under de trettende Asialekene som ble arrangert i Bangkok i Thailand. Det var første gangen sandvolleyball var med på programmet i Asialekene. Sandvolleyballturneringene ble avviklet i perioden 16. til 19. desember 1998. Det to turneringer en for menn og en for damer. 40 lag deltok fra ni nasjoner.
Urspråk

Urspråk (eller protospråk) er et opprinnelig og utdødd språk som samtlige språkene i en bestemt språkgruppe har utviklet seg ut ifra. Normalt kan urspråk i beste fall rekonstrueres ut ifra fellestrekkene i språkgruppen som stammer fra urspråket. I noen få tilfeller er det derimot bevart skriftlige kilder av urspråk. Eksempler på dette er latin (som er de romanske språkenes urspråk) og runeinnskrifter på urnordisk (som er de nordgermanske språkenes urspråk).

Skiftende teorier om urspråk

Den greske historikeren Herodotos skrev på 400-tallet f.Kr at det hersket uenighet om hvilket språk som var eldst. For å finne svaret, holdt man to spedbarn isolert sammen med en stum tjenestejente. Det første ordet som det ene barnet ytret, var bekos, der betød «brød» på frygisk. Ut fra dette konkluderte man med at frygisk var eldst av alle språk.
Da Hugo Grotius i 1643 utgav De origine gentium Americanarum delte han samtidens oppfatning av at nederlandsk var verdens eldste språk, og det urspråket som ble snakket i Edens hage. Eksempelvis ble den siste stavelsen i stedsnavnene Island og Grønland sammenlignet med den aztekiske endestavelsen -tlan i mexicanske stedsnavn som Quaxitlan og Ocotlan.
Olof Rudbeck var en betydelig svensk vitenskapsmann. Da han i 1660-årene ville tegne et kart over området ved Mälaren, fant han det han mente var påfallende likhetstrekk mellom stedsnavnene der og ved Middelhavet. Som et resultat skrev han verket Atlantica i fire bind på i alt ca. 3 000 sider, utgitt fra 1679 til 1702. Av verket fremgår det at Skandinavia er sivilisasjonens vugge, Atlantis, og at svensk er verdens urspråk, som blant annet hebraisk og latin stammer fra. Rudbecks forskning var derimot pseudovitenskap, og selv i hans samtid var det ikke alle som ukritisk aksepterte hans idéer og tolkninger, og utover på 1700-tallet ble Atlantica i økende grad ansett for å være mislykket. «Ludvig Holberg skrev en satire over Rudbecks skrifter, og Diderot bruker i Encyclopédie Rubeck som et advarende eksempel på hvordan man ikke skal blande etymologi og mytologi.»
Etienne Bonnot de Condillac mente at urspråkene oppstod ved onomatopoetikon som pip-pip for «fugl» og drypp-drypp for «vann», fulgt av grimaser. Etter hvert som kulturen utviklet seg, gjorde også språket det, mente han, inntil grammatikk og logikk kunne føyes sammen til det perfekte språket, nemlig Condillacs morsmål fransk. Problemet var bare at steinalderfolk som stod på et teknologisk sett svært primitivt stadium, iblant kunne oppvise en grammatikk som i logisk oppbygning og kompleksitet var fullt på høyde med gresk og latin.
«Christian 4. på Trefoldigheden»

Skisser m.m.

Det finnes en forstudie fra 1864 ved Frederiksborgmuseet, olje på lerret, i tillegg til flere utkast ved Roskilde Museum og Statens Museum for Kunst. Marstrand malte også motivet som oljemaleri i størrelse 115 x 162 cm i 1863, dette tilhører Ny Carlsberg Glyptotek.

Motivet hos andre kunstnere

I 1782 malte Nicolai Abildgaard sin versjon av «Christian IV på Trefoldigheden». Sammen med fire andre motiver utgjør det en del av skissene til de ti store veggmaleriene han utførte til riddersalen på Christiansborg i 1778-1791.  Wilhelm Bendz malte en kopi av Abildgaards maleri i 1828.
Surendranagar (distrikt)

Demografi

Ved folketellingen i 2011 var det 1 755 873 innbyggere i distriktet, mot 1 515 148 i 2001. Den urbane befolkningen utgjør 28,30 % av befolkningen.
Barn i alderen 0 til 6 år utgjorde 13,34 % i 2011 mot 16,32 % i 2001. Antallet jenter i den alderen per tusen gutter er 889 i 2011 mot 886 i 2001.
Dennis Franz

Bakgrunn

Dennis Franz ble født i Maywood, en forstad til Chicago. Hans far var tysk immigrant, og både han og Franz' mor arbeidet i postverket. Han har to søstre, Marlene (født 1938) og Heidi (født 1935). Han tok utdannelse ved Southern Illinois University og ble umiddelbart innkalt til militæret. Han tjenestegjorde 11 måneder i Vietnam i en oppklaringsenhet under 82nd Airborne og 101st Airborne, og etter krigen led han i en periode av depresjoner. 
I 1972 fikk han plass i Chicagos Organic Theatre Company. Robert Altman oppdaget ham på en audition og fikk ham til å flytte til Los Angeles, der han ble medlem av Altmans teaterkompani.

Karriere

Franz er spesielt godt kjent for å spille politimenn. Det store gjennombruddet kom i TV-serien Hill Street Blues, der han hadde en gjesterolle som etterforsker Sal Benedetto i et par episoder, før han fikk en av hovedrollene som løytnant Norm Buntz. Det andre store gjennombruddet kom i TV-serien NYPD Blue, som etablerte Franz som en av USAs best likte karakterskuespillere. I begynnelsen av serien er Franz' figur «Andy Sipowicz» et alkoholisert og ufordragelig menneske, men gjennom seriens 12 sesonger skjer det en gradvis og dyp personutvikling. I 1993 ble Franz' figur rangert som nr. 31 av «Verdens beste TV-fedre gjennom tidene» i TV Guide. Etter at Jimmy Smits forlot serien overtok Franz som frontfigur, og med bakgrunn i seriens enorme seer- og kritikersuksess har det vært beskrevet som svært bemerkelsesverdig at en middelalderende antihelt som Franz kunne fronte serien alene.
Etter at NYPD Blue ble avsluttet etter tolv år, som en av USAs mest populære serier gjennom tidene, har Franz valgt å trekke seg tilbake. Han er gift med Joanie Zeck og har to barn, Tricia og Krista. Som hobbyer har han skigåing, golf og filantropi. Han har en hund som heter Bigelow. Franz er styremedlem i National Colorectal Cancer Research Alliance. 
Han har fått en stjerne på Hollywood Walk of Fame. Har fått fire Emmy-priser for sin deltagelse i NYPD Blue.
Oromus

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Sør- og Mellom-Europa og i Midtøsten.
Signaler

Signaler er en debutantantologi som gis ut av forlaget Cappelen Damm hvert år. Antologien ble første gang gitt ut i 1986 og består av skjønnlitterære tekster fra bidragsytere som tidligere ikke har fått arbeidene sine publisert, og inviterte forfattere.
Redaktør for Signaler er forfatteren Eivind Hofstad Evjemo. Tidligere redaktører er  Kristin Berget, Pedro Carmona-Alvarez og Lars Saabye Christensen.
US Open 2001 (tennis)

US Open 2001. US Open er en Grand Slam-turnering i tennis som blir spilt i Flushing Meadows i bydelen Queens i New York. US open i 2001 ble arrangert i perioden 27. august til 9. september. Lleyton Hewitt beseiret Pete Sampras i herrefinalen i single og Venus Williams vant damefinalen over sin søster Serena Williams.
Zika-skogen

Zika-skogen er en tropisk skog ved Entebbe i Uganda. Zika betyr overgrodd på språket luganda. Skogen eies av Uganda Virus Research Institute (UVRI) i Entebbe, er vernet og reservert for vitenskapelig forskning. Skogen dekker et areal på rundt 25 hektar (62 acre) ved sumpene rundt Waiya Bay, en del av Victoriasjøen.

Myggstudier

Forskningen der er særlig knyttet til mygg, som det er 40 arter av her. Denne forskningen tok til i 1946 som ledd av utforsmningen av menneskelig gulfeber. Ansvarlig for forskningen var Yellow Fever Research Institute (som i 1950 fikk navnet East African Virus Research Institute, og fra 1977 har hett Uganda Virus Research Institute). Dette instituttet ble opprettet i Entebbe i 1937 av Rockefeller Foundation. I 1947 ble zika-virus isolert her. I 1964 ble det beskrevet her av Haddow et al.
Newzealandsk dollar

Sedler

Fra 1840 til 1967 var pund i bruk. Reserve Bank of New Zealand har utgitt sju seddelserier, to for nyzealandsk pund og fem for nyzealandsk dollar.

Tredje seddelserie: Fra pund til dollar

Det ble utgitt to pundseddelserier. Den siste av disse, fra 1940, ble avløst av en ny seddelserie i forbindelse med desimalreformen og innføring av dollar i 1967. I forbindelse med reformen ble betegnelsen på den nye pengeenheten diskutert, med kiwi og zeal som alternativer til dollar, som til slutt ble valgt.
Den tredje seddelserien fikk dronning Elizabeth II som motiv på framsiden, mens baksiden var prydet av planter og fugler. Det ble utgitt sedler med pålydende 1, 2, 5, 10, 20 og 100 dollar. Firmaet De La Rue i London trykket de nyzealandske dollarsedlene.

Fjerde seddelserie

I 1979 ble det utlyst anbudskonkurranse om trykking av en ny seddelserie. Et nyzealandsk firma, Bradbury Wilkinson and Company med et nybygd seddeltrykkeri i Whangarei, vant anbudet. Til den fjerde serien, der utgivelsen begynte i 1981, ble portrettet av dronningen fornyet, mens plante- og fuglemotivene fra reversen ble beholdt. En ny 50-dollarseddel ble utgitt i 1983.

Femte seddelserie

I 1991 begynte utgivelsen av den femte seddelserien. Sedlene fikk da helt ny utforming. Forsiden av 5-dollarseddelen fikk portrett av tindebestigeren Edmund Hillary, mens suffragetten Kate Sheppard pryden 10-dollarseddelen. Et portrett av dronning Elizabeth II var fortsatt å finne på 20-dollarsedelen. 50-dollarseddelen fikk portrett av maoripolitikeren Āpirana Ngata og 100-dollarseddelen et portrett av nobelprisvinneren i kjemi Ernest Rutherford. Reversen på sedlene fikk motiv fra nyzealandsk natur, med fugler, planter og landskap. Fuglenes navn er skrevet på maori.

Sjette seddelserie

I 1999 gikk New Zealand over til polymersedler. Bortsett fra nye sikkerhetsdetaljer var motivene i sjette serie de samme som i den foregående.
Big Brother (Norge)

Big Brother Norge er den norske versjonen av det nederlandske realitykonseptet Big Brother. Den første sesongen ble sendt i 2001.
Programmet ble sendt på TVNorge i de første fem sesongene: 2001, 2002, 2003, 2005 og 2006. Etter fem års pause ble 2011-sesongen sendt på TV 2 Bliss. Tre år etter var det klart for 2014-sesongen, som ble sendt på TVNorges søsterkanal FEM.  
I de første tre sesongene var sendingene fra en bygning på Fornebu, mens de to neste var samproduksjoner mellom Sverige og Norge, hvor sendingene gikk fra et hus i Frihamnen i Stockholm. 2011-sesongen var norsk, men sendt fra et Big Brother-hus i Sverige. I 2014 ble det sendt nok en samproduksjon med svenske og norske deltakere.
Neptini

Utseende

Stort sett middelsstore sommerfugler (små til Limenitidinae å være), oversiden har mørk grunnfarge med hvite til oransje striper. Undersidens tegninger ligner oversiden men grunnfargen er lysere.
Den afrikanske slekten Cymothoe omfatter tallrike, ganske store og til dels svært fargerike arter. Det er noe usikkert om denne bør regnes til Neptini.
Den finske dialektkrigen

Den finske dialektkrigen (finsk: murteiden sota) er navnet på en opphetet diskusjon eller en språkstrid om hvordan det finske skriftspråket skulle se ut. Den finske dialektkrigen varte i perioden 1820–1840, men den var mest intens i starten og slutten av perioden.
Bakgrunnen for dialektkrigen var at det finske skriftspråket var mer representativt for de vestfinske enn de østfinske dialektene, og at det hadde relativt mye innflytelse fra svensk, sammenlignet med de østlige dialektene. Med den nye politiske situasjonen etter 1809, da Finland ikke lenger var en del av Sverige, men en del av Russland, gjorde det nødvendig å lage en ny finsk identitet.
Cyclocephala weidneri

Utseende

En middelsstor (ca. 15 millimeter), ganske bred, blank, brunrød eller brungul hornbille. Arten kan være helt ensfarget eller ha mer eller mindre tydelige, mørke tegninger. Den har ikke horn på hodet eller groper på pronotum, kjønnene kan skilles på at hannen er smalere enn hunnen og at føttene, og særlig kloleddet, på forbeina er fortykkede.

Levevis

De voksne billene er nattaktive og kommer til lys. I alle fall noen arter besøker blomster (for eksempel på planter i myrkonglefamilien) og kan være viktige pollinatorer. Larvene er kjent bare for et fåtall av artene, disse lever i jorda og eter på gressrøtter.

Utbredelse

Arten er utbredt fra Mexico i nord til Bolivia i sør.
Lodd

Lodd er en gammel måleenhet for vekt. Det gikk 16 lodd på en mark, og siden en mark var rundt en kvart kilo tilsvarte et lodd omkring 16 gram. Et lodd kunne igjen deles inn i 4 kvintin, hver på cirka 4 gram.
Lodd er således også opphavet for den generelle betydningen av ordet lodd som en ubestemt vekt (altså noe tungt), kanskje brukt til å gi tyngde for noe som skal senkes i vann eller som pressmiddel på toppen av noe.
Lodd er også betegnelsen på referansemasser som brukes ved veiing med skålvekt eller kalibrering av fjærvekter. De finnes ofte i 1 – 2 – 2 – 5 (- 10 – 20 – 20 osv) serier.

Andre betydninger

Lodd kan være en bong, kvittering eller en lotteriseddel. I denne betydningen er også skjebne synonymt med lodd, særlig i poetisk bruk.
Dødt kjøpesenter

Et dødt kjøpesenter, eller som det heter på engelsk dead mall eller greyfield er et kjøpesenter med høy andel ikke utleide lokaler eller lav kundetilstrøming, eller at det er utdatert eller forfaller på ett eller annet vis.
Järnbäraren

Handling

Filmen handler om at brukseieren kommer forkledd som arbeider til kroen og alle viderverdighetene det fører med seg. Historien har en mørk undertone.

Om filmen

Filmen hadde premiere 16. januar 1911 på kinoen Blanch's i Stockholm. Historien bygger på August Blanches teaterstykke Jernbäraren.
Unionist Party (Sør-Afrika)

Unionist Party (afrikaans Unionisteparty) var et pro-britisk politisk parti i Sør-Afrika som opererte i perioden 1910 til 1920. I denne perioden var partiet den offisielle opposisjonen etter at Unionen Sør-Afrika ble dannet i 1910. I sitt siste valg i 1920 var partiet landets tredje største.

Opprinnelse

Partiet ble grunnlagt 31. mai 1910 med Sir Leander Starr Jameson fra Kappkolonien som første partileder. Han døde allerede i april 1912 og ble etterfulgt av Sir Thomas Smartt, også han fra Kappkolonien. Andre sentrale skikkelser i partiet var blant andre Sir James Fitzpatrick, Sir George Ferrar og Sir Lionel Phillips (alle tre transvaalske ledere). Partiet ble dannet som en videreføring av The Progressive Party (afrikaans die Progressive Party) som hadde eksistert både i Transvaal og Kappkolonien.

Politikk

Formålet med partiet var å fremme den britiske kultur og utfordre de politiske kreftene som arbeidet for å fremme den uavhengige unionen. Partiet var følgelig konservative, anti-republikanske og pro-imperialistiske av politisk oppfatning, og de hadde også tette bånd til Storbritannia. Partiet var også imot indisk innvandring til unionen og kjempet for å bedre arbeidsvilkårene i diamantgruvene og gullgruvene.

Sammenslåing

I valget 1920 mistet både Unionist Party og South African Party store velgermasser til Nasjonalistpartiet og Arbeiderpartiet. Jan Smuts fra South African Party fortsatte som statsminister, da han sammen med Unionist Party fortsatt hadde et knapt flertall i parlamentet.
I november 1920 slo Unionist Party seg sammen med South African Party under sistnevntes navn. Thomas Smartt og to andre unionister fikk plass i Smuts' regjering. Statsministeren lanserte så nyvalg i 1921 og det sammenslåtte partiet fikk da et noe sterkere flertall.
Helene Tambs-Lyche

Publikasjoner

Helene Tambs-Lyche har som fagperson skrevet vitenskapelige publikasjoner i en rekke fagtidsskrift, særlig i Norsk Entomologisk Tidsskrift.
Wisconsin Highway 36

Historikk

Det uvanlige med WIS 36 er at den ikke har hatt større geografiske endringer siden den ble bygget i 1918. Veien begynte opprinnelig omtrent fire miles lengre sør enn den ender nå, i Lake Geneva, med det andre endepunktet nær sentrum i Milwaukee. Enden på veien ble i 1921 flyttet til stedet der den krysset WIS 241, noe som gjorde den kortere. I 1919 ble den forlenget mot vest til Williams Bay langs WIS 50, før den dreiet inn i Walworth County i sør der den slo følge med US 14 frem til endepunktet ved grensen med Illinois.
Neste gang veien ble endret var i 1968 da WIS 36 fikk sitt endepunkt ved Lake Geneva, mens delen av veien mellom Williams Bay og Walworth skiftet navn til WIS 67. I 1987–'88 ble WIS 120 forlenget mot nord fra Lake Geneva via WIS 36 til Springfield, og deretter videre nordover via samme rute som County Highway G mot East Troy. Dette ga veien sitt nåværende (2010) endepunkt.

Rutebeskrivelse

WIS 36 begynner i et kryss med WIS 120, og går generelt sett i en nordøstlig retning til den krysser WIS 11 i Burlington. Veien fortsetter nordøstover gjennom Waterford der WIS 164 kobles til, deretter videre til Wind Lake og Muskego før den går videre til Franklin, hvor den følger samme rute som US 45 et lite stykke. Deretter krysser den WIS 100. WIS 36 har deretter samme løp som Loomis Road gjennom Greendale og Greenfield, der den krysser I-43 og I-894 før den ender i et kryss med WIS 241 i Milwaukee.